b'\n_START_ARTICLE_\nOtto Wels\n_START_PARAGRAPH_\nOtto Wels (15. syyskuuta 1873 \xe2\x80\x93 16. syyskuuta 1939) oli Saksan sosiaalidemokraattisen puolueen puheenjohtaja vuosina 1919\xe2\x80\x931933 ja kansanedustaja 1920\xe2\x80\x931933._NEWLINE_Wels syntyi Berliiniss\xc3\xa4 majatalon is\xc3\xa4nn\xc3\xa4n perheeseen. H\xc3\xa4n aloitti ty\xc3\xb6t tapiseeraajan oppipoikana ja liittyi SPD:hen vuonna 1891. Vuosina 1895\xe2\x80\x931897 h\xc3\xa4n palveli Saksan armeijassa. Sen j\xc3\xa4lkeen h\xc3\xa4n ty\xc3\xb6skenteli ammattiyhdistyksess\xc3\xa4, puolueen teht\xc3\xa4viss\xc3\xa4 ja SPD:n p\xc3\xa4\xc3\xa4-\xc3\xa4\xc3\xa4nenkannattajan Vorw\xc3\xa4rtsin lehdist\xc3\xb6komiteassa._NEWLINE_Saksan vallankumouksen aikana marraskuussa 1918 Wels oli Berliinin ty\xc3\xb6l\xc3\xa4isneuvoston j\xc3\xa4sen ja kaupungin sotilaskomentaja. Vuonna 1920 SPD:n puheenjohtajana h\xc3\xa4n organisoi yleislakon, jonka avulla \xc3\xa4\xc3\xa4rioikeistolainen Kappin vallankaappaus nujerrettiin. T\xc3\xa4m\xc3\xa4n j\xc3\xa4lkeen h\xc3\xa4n painosti puoluetoverinsa Gustav Nosken eroamaan puolustusministerin paikalta. Wels tuki SPD:n puolisotilaallisten j\xc3\xa4rjest\xc3\xb6jen Reichsbannerin ja Eiserne Frontin perustamista \xc3\xa4\xc3\xa4rioikeiston ja -vasemmiston samantyyppisi\xc3\xa4 j\xc3\xa4rjest\xc3\xb6j\xc3\xa4 vastaan._NEWLINE_Vuonna 1923 Welsist\xc3\xa4 tuli Saksan edustaja Sosialistiseen internationaaliin (tuolloin nimell\xc3\xa4 Ty\xc3\xb6v\xc3\xa4en ja Sosialistinen Internationaali)._NEWLINE_Maaliskuussa 1933 Wels oli ainoa valtiop\xc3\xa4iv\xc3\xa4edustaja, joka piti puheen Hitlerin valtalakia vastaan. SPD:n edustajat \xc3\xa4\xc3\xa4nestiv\xc3\xa4t lakia vastaan viimeisess\xc3\xa4 valtiop\xc3\xa4ivien istunnossa, johon osallistui useita puolueita. Kommunistit eiv\xc3\xa4t voineet osallistua, koska heid\xc3\xa4t oli siin\xc3\xa4 vaiheessa jo kielletty. Kaikki muut puolueet keskustasta oikeistoon \xc3\xa4\xc3\xa4nestiv\xc3\xa4t Hitlerin hyv\xc3\xa4ksi. Wels valittiin viel\xc3\xa4 huhtikuussa puolueen puheenjohtajaksi. Pian valtalain hyv\xc3\xa4ksymisen j\xc3\xa4lkeen natsihallitus kielsi SPD:n, muut puolueet lakkauttivat itsens\xc3\xa4 ja Saksasta tuli yksipuoluediktatuuri._NEWLINE_Wels l\xc3\xa4hti maanpakoon Saarin alueelle, joka kuului siihen aikaan Kansainliiton hallintaan, ja h\xc3\xa4nelt\xc3\xa4 ev\xc3\xa4ttiin Saksan kansalaisuus. H\xc3\xa4n ty\xc3\xb6skenteli SPD:n pakolaisorganisaatiossa Prahassa ja sitten Pariisissa, jossa h\xc3\xa4n kuoli syksyll\xc3\xa4 1939.'